อุทยานแห่งชาติภูลังกา เปิดถ้ำนาคา บรรเทาความเดือดร้อนของประชาชนและผู้ประกอบการ
อุทยานแห่งชาติภูลังกา ประกาศเปิดแหล่งท่องเที่ยวและพักแรมในอุทยานแห่งชาติภูลังกา ได้แก่ แหล่งท่องเที่ยวถ้ำนาคาและแหล่งท่องเที่ยวน้ำตกตาดวิมานทิพย์ ซึ่งตั้งอยู่ในพื้นที่อำเภอบึงโขงหลง จังหวัดบึงกาฬ เพื่อเป็นการช่วยเหลือประชาชนและผู้ประกอบการที่ได้รับความเดือดร้อนจากสถานการณ์การแพร่ระบาดของโรคโควิด-19 เนื่องจากในช่วงที่ผ่านมา การปิดแหล่งท่องเที่ยวดังกล่าวทำให้รายได้ประชาชนและผู้ประกอบการในภาคการท่องเที่ยวลดลงเป็นอย่างมาก ทางอุทยานแห่งชาติภูลังกา จึงพิจารณาให้เปิดแหล่งท่องเที่ยวดังกล่าว เพื่อบรรเทาผลกระทบเป็นกรณีพิเศษ แต่ต้องอยู่ภายใต้มาตรการป้องกันโรคโควิด-19 อย่างเคร่งครัด และนักท่องเที่ยวทุกคนต้องจองคิวผ่าน Application QueQ ก่อนการเดินทาง โดยจำกัดจำนวนนักท่องเที่ยวไม่เกินวันละ 168 คนนอกจากนี้ หลังการจองคิวผ่าน Application QueQ แล้ว ก่อนวันเดินทางจะมีเจ้าหน้าที่ ติดต่อสอบถามข้อมูลการเดินทาง โดยนักท่องเที่ยวต้องเปิดเผยข้อมูลที่เป็นจริง และระบุจังหวัดต้นทาง ซึ่งหากเป็นจังหวัดในพื้นที่ควบคุมสูงสุดและเข้มงวด 29 จังหวัด ก็จะขอให้ชะลอหรืองดการท่องเที่ยวในช่วงนี้ไปก่อน จนกว่าจะสิ้นสุดมาตรการล็อกดาวน์